Det er hverken flere hjemmealene-fester, mer ungdomsfyll eller flere mindreårige som havner på legevakt eller sykehus etter utagerende festing nå enn før.

Det svarer Trine Svartås, leder av ungdomsteamet i Asker og Bærum politidistrikt, på spørsmål fra Budstikka.

– Men noen foreldre bør følge bedre med. Man bør være mer bekymret for ungdom som vokser opp i dag enn for 20 år siden. Det skyldes blant annet at ulovlige rusmidler som cannabis er lettere tilgjengelig og at alle kan finne på å prøve det, sier hun.

Mandag la politiet i Asker og Bærum ut en melding på Facebook der de oppfordrer foreldre til å følge bedre emed på hva ungdommene deres foretar seg.

LES OGSÅ: Politiet: – Våkn opp, foreldre!

– Er på fester hver helg

Politiets Twitter-konto skal blant annet informere om hendelser i distriktet. Siden september har de tvitret om fem hjemmealene-fester.

– Det viser på langt nær det fulle og hele bildet. Ungdomspatruljen er på hjemmealene-fester med mindreårige ungdommer hver helg, sier Svartås og legger til at omfanget av festene går i bølgedaler, og at ungdom sjelden ender på sykehus eller legevakt som følge av alkohol- eller annen rusbruk.

LES OGSÅ: – 16-åringer og alkohol hører ikke sammen

– Det er lite utbredt. Antall mindreårige som havner hos oss er innenfor det man kan forvente i en befolkning som teller nær 180.000 med tilgang til alkohol, bekrefter overlege Germar Schneider ved legevakten.

Avdelingssykepleier Susanne Tranvåg Øren ved akuttmottaket på Bærum sykehus sier det samme.

– Det skjer heldigvis svært sjelden at det kommer ungdom under 18 år til akuttmottaket på grunn av alkoholforgiftning. Vi har ikke merket noen økende tendens de senere årene.